প্রেস ইনস্টিটিউট বাংলাদেশ

**প্রেস ইনস্টিটিউট বাংলাদেশ (পিআইবি)** বাংলাদেশের সাংবাদিকতা, গণমাধ্যম ও উন্নয়ন যোগাযোগ সংক্রান্ত প্রশিক্ষণ, গবেষণা ও প্রকাশনা নিয়ে কাজ করা একটি স্বায়ত্তশাসিত প্রতিষ্ঠান। এটি তথ্য মন্ত্রণালয়ের অধীন পরিচালিত। ১৯৭৪ সালে যাত্রা শুরু হয় পিআইবির। শুরুতে প্রতিষ্ঠানটির নামকরণ করার কথা ছিল ন্যাশনাল প্রেস ইনস্টিটিউট। পরবর্তীতে ১৯৭৬ সালের ১৮ই আগস্ট তারিখে একটি রেজলুশনের মাধ্যমে পিআইবি প্রতিষ্ঠা করা হয়। পিআইবি সাংবাদিকদের নিয়মিত ভাবে নানা ধরনের প্রশিক্ষণ দেয়। 

## লক্ষ্য ও উদ্দেশ্য
বাংলাদেশ প্রেস ইনস্টিটিউটের লক্ষ্য ও উদ্দেশ্যগুলো হলোঃ 

*কর্মরত সাংবাদিক এবং সরকার অথবা যে কোন স্থানীয় কর্তৃপক্ষের অধীনে কর্মরত সংবাদ সংশ্লিষ্ট কর্মীদের প্রশিক্ষণ সুবিধা প্রদান করা;
* জাতীয় ও আন্তর্জাতিক পর্যায়ে সমধর্মী প্রতিষ্ঠানের সাথে সাংবাদিকতা সম্পর্কিত প্রশিক্ষণ ও গবেষণা কার্যক্রম গ্রহণ এবং এই সম্পর্কিত উপাত্ত ও তথ্য প্রকাশ করা;
* যে কোন সংবাদপত্র বা বার্তা সংস্থায় উপদেশক ও পরামর্শক সেবা প্রদান করা;
* এই অনুচ্ছেদে উল্লেখিত কার্যক্রমের সমধর্মী জাতীয় ও আন্তর্জাতিক উভয় পর্যায়ের সংস্থাসমূহের সঙ্গে যোগাযোগ প্রতিষ্ঠা করা;
* সংবাদপত্র সংক্রান্ত কোন বিষয়ে সরকার মতামত চাইলে সেই বিষয়ে সরকারকে পরামর্শ প্রদান করা;
* ইনস্টিটিউটের কার্যপরিধিভুক্ত বিষয় সম্পর্কে জাতীয় ও আন্তর্জাতিক ওয়ার্কশপ, সেমিনার, সিম্পোজিয়াম ও সম্মেলনের আয়োজন ও পরিচালনা করা;
* বাংলাদেশে সাংবাদিকতার মানোন্নয়নে প্রয়োজনীয় অন্যান্য কার্যক্রম ও উদ্যোগ গ্রহণ করা;
*জাতীয় বিশ্ববিদ্যালয়ের অধীনে সাংবাদিকতায় স্নাতকোত্তর ডিপ্লোমা (এক শিক্ষাবর্ষ মেয়াদি) পরিচালনা করা

## পিআইবি'র সংক্ষিপ্ত কার্যক্রম
বাংলাদেশ প্রেস ইনস্টিটিউটের কার্যাবলী সম্পাদনের জন্য চারটি বিভাগ রয়েছে। সেগুলো হলো:

**অধ্যয়ন ও প্রশিক্ষণ বিভাগ:** প্রশিক্ষণ আয়োজনের পাশাপাশি পিআইবি ২০ বছর ধরে জাতীয় বিশ্ববিদ্যালয়ের অধীনে সাংবাদিকতায় স্নাতকোত্তর ডিপ্লোমা প্রোগ্রাম পরিচালনা করছে। পিআইবি নিজস্ব উদ্যোগে দেশের এবং দেশের বাইরের বিভিন্ন সংস্থার কাছ থেকে পরিবেশ, জেন্ডার, মানবাধিকার, স্বাস্থ্য, দুর্যোগ ও জলবায়ু পরিবর্তনবিষয়ক রিপোর্টিং, ফটোসাংবাদিকতা, অনুসন্ধানমূলক রিপোর্টিং প্রভৃতি বিশেষায়িত প্রশিক্ষণের জন্য অর্থ সংগ্রহপূর্বক প্রশিক্ষণের আয়োজন করেছে। পিআইবি শিশু ও নারীবিষয়ক, ডেটা সাংবাদিকতা প্রভৃতি বিষয়ভিত্তিক প্রশিক্ষণও দিয়ে আসছে। পিআইবি প্রশিক্ষণে আধুনিক তথ্যপ্রযুক্তির ব্যবহার নিশ্চিত করার পাশাপাশি সাংবাদিকতায় ই-লার্নিং কোর্সও চালু রেখেছে। জাতীয় বিশ্ববিদ্যালয়ের আওতায় চালু হয়েছে দুবছর মেয়াদি মাস্টার্স ইন জার্নালিজম।

**গবেষণা ও তথ্য সংরক্ষণ বিভাগ:**  গণযোগাযোগের বিভিন্ন বিষয় এবং সমাজের ওপর এর প্রভাব ও কার্যকারিতা নিয়ে গবেষণাকর্ম পরিচালনা করে। মিডিয়ার বিভিন্ন বিষয় নিয়ে পাঠক-দর্শক-শ্রোতার দৃষ্টিভঙ্গি ও চাহিদা নিয়েও গবেষণাকর্ম পরিচালিত হয়। এসব গবেষণাকর্ম গ্রন্থ আকারে প্রকাশিত হয়। এছাড়া পুরোনো দুর্লভ সংবাদপত্রসংক্রান্ত তথ্য এবং দুষ্প্রাপ্য সংবাদপত্রে প্রকাশিত তথ্য সংগ্রহ করে তা প্রকাশের উদ্যোগ নেয় এই বিভাগ। গণমাধ্যমকর্মী, প্রশিক্ষণার্থী ও গবেষকদের গবেষণার সুবিধার্থে পিআইবি'তে একটি সমৃদ্ধ গ্রন্থাগার এবং আর্কাইভে দেশি-বিদেশি পত্রিকা ও সাময়িকীর সংগ্রহশালা রয়েছে। পিআইবি'তে গণযোগাযোগ, গণমাধ্যম, সাংবাদিকতা ও অন্যান্য বিষয় মিলিয়ে ১৩,৭১৯টি বইয়ের একটি সমৃদ্ধ গ্রন্থাগার রয়েছে। আর্কাইভে দেশি ও বিদেশি ২৪টি দৈনিক পত্রিকা ও ১০টি ম্যাগাজিন সংরক্ষণ করা হয়। সংবাপত্রের হার্ডকপির আর্কাইভ সেবার পাশাপাশি ২০২১ সালের জানুয়ারি থেকে গবেষণা ও তথ্য সংরক্ষণ বিভাগ ডিজিটাল নিউজপেপার আর্কাইভ সার্ভিস চালু করেছে। এই আর্কাইভে সংবাদপত্রের ডিজিটাল কনটেন্ট সফটওয়্যার সিস্টেমে ব্যবহার উপযোগী করে সংরক্ষণ করা হচ্ছে। এছাড়া জাতীয় দৈনিক পত্রিকা থেকে বিভিন্ন শিরোনামে ক্লিপিং সংরক্ষিত হয়। ২০২৫ সালে এই বিভাগের আওতায় ফ্যাক্ট চেক ও মিডিয়া রিসার্চ কার্যক্রম শুরু হয়েছে।

**প্রকাশনা ও ফিচার বিভাগ:** এই বিভাগ থেকে দেশের একমাত্র গণমাধ্যম সাময়িকী নিরীক্ষা প্রকাশিত হচ্ছে। ইতোমধ্যে নিরীক্ষার ২৫০টি সংখ্যা এবং গণমাধ্যমবিষয়ক দুই শতাধিক বই প্রকাশিত হয়েছে। এছাড়া গণমাধ্যম ও সাংবাদিকতাসংশ্লিষ্ট গুরুত্বপূর্ণ গ্রন্থ প্রকাশিত হয় এ বিভাগ থেকে। 

**প্রশাসন বিভাগ:** সব বিভাগের কর্মসূচি বাস্তবায়নে সমন্বয় করে থাকে এবং কর্মকর্তা ও কর্মচারীদের দক্ষতা উন্নয়নে অভ্যন্তরীণ প্রশিক্ষণ আয়োজন করে থাকে। এছাড়া প্রতিষ্ঠানের সেবা নির্দেশিকা অনুসারে অভ্যন্তরীণ সেবা প্রদান, দাপ্তরিক ও আর্থিক শৃঙ্খলা বজায় রাখা এবং প্রশাসনিক মন্ত্রণালয়সহ অন্যান্য প্রতিষ্ঠানের সঙ্গে সমন্বয়সাধন করে থাকে প্রশাসন বিভাগ।

## তথ্যসূত্র

## বহিঃসংযোগ
* বাংলাদেশ প্রেস ইনস্টিটিউট (পিআইবি) দাপ্তরিক ওয়েবসাইট
* বাংলাদেশ প্রেস ইনস্টিটিউট, বাংলাপিডিয়া

বিষয়শ্রেণী:১৯৭৬-এ প্রতিষ্ঠিত সরকারি সংস্থা
বিষয়শ্রেণী:১৯৭৬-এ বাংলাদেশে প্রতিষ্ঠিত
বিষয়শ্রেণী:বাংলাদেশের সরকারি সংস্থা
বিষয়শ্রেণী:বাংলাদেশের গণমাধ্যম